Matriekuitslae dán bekendgemaakAngie Motshekga tydens ‘n vorige geleentheid. Foto: DOC Motshekga het gesê die departement sal die uitslae op 5 Januarie bekendmaak, wat beteken leerders kan hul uitslae die oggend van 6 Januarie by hul onderskeie skole of eksamensentrums afhaal. Sy het ook Umalusi, die raad vir gehalteversekering in algemene onderwys en opleiding, se uitspraak dat die eksamen regverdig en geloofwaardig afgeloop het, verwelkom. “Ons verwelkom die bevestiging van Umalusi ná die beduidende verbetering in die maatreëls om die integriteit van die eksamens te beskerm na die groepkopiëringskandaal van 2014,” het sy gesê. Vanjaar se eksamens is gekenmerk deur vraestelle wat in Limpopo uitgelek het en uiteindelik oorgespoel het na Gauteng en Mpumalanga. Die uitlek van die vraestelle is egter grootliks beperk en die leerders in die betrokke gebiede moes die lewenswetenskappe-vraestelle weer skryf. Umalusi het vroeër Woensdag gesê na aanleiding van die onverwerkte punte van die matriekvraestelle van 2015, word swakker uitslae as in 2014 verwag. Professor John Volmink, voorsitter van die Umalusi-raad, het gesê die beleid om leerders sonder voldoende punte na ŉ volgende graad deur te sit om te verhoed dat hulle meer as vier jaar lank in dieselfde skoolfase bly, is een van die sleutelfaktore wat tot die verhoging in druipelinge bygedra het. Hy het egter bygevoeg dat die eksamens in die geheel regverdig, geldig en geloofwaardig was.